
บทที่  7
บทสรุปและข้อเสนอแนะ

โครงการวิจัยเรื่อง “กระบวนการเข้าสู่การค้ามนุษย์”  มีวัตถุประสงค์ คือ  1)  เพื่อศึกษาและวิเคราะห์ถึงสถานการณ์ปัญหา ตลอดจนบริบททางสังคม การเมือง วัฒนธรรมของซึ่งเป็นเงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ และการเข้าสู่การค้ามนุษย์  2) เพื่อศึกษาถึงรูปแบบ (pattern) ของการเข้าสู่กระบวนการค้ามนุษย์  3)  เพื่อศึกษาแนวทางในการสร้างและพัฒนากลไกในการป้องกันและแก้ไขปัญหาการค้ามนุษย์ในสังคมไทย  โดยใช้วิธีการศึกษา ได้แก่ การศึกษาข้อมูลจากเอกสาร  การศึกษาข้อมูลเชิงปริมาณ  และการศึกษาเชิงคุณภาพ การประชุมเชิงปฏิบัติการ เป็นต้น  สำหรับข้อมูลเชิงปริมาณ  และข้อมูลเชิงคุณภาพ ใช้แบบสอบถาม และการจัดเวทีสนทนากลุ่ม เป็นเครื่องมือในการเก็บรวบรวมข้อมูลจากกลุ่มตัวอย่าง    

ในส่วนของการศึกษาข้อมูลเชิงปริมาณ ได้ศึกษาข้อมูลกับกลุ่มตัวอย่างผู้ถูกค้ามนุษย์ทั้งชาวไทย จำนวน  33  คน  และชาวต่างประเทศ  207  คน   ที่มารับบริการที่สถานสงเคราะห์ในสังกัดของกรมพัฒนาสังคมและสวัสดิการ  ส่วนการศึกษาข้อมูลเชิงคุณภาพ ได้ทำการศึกษารูปแบบการค้าประเวณี พื้นที่จังหวัดเชียงราย  จังหวัดพะเยา  การค้ามนุษย์ในรูปแบบการค้าแรงงาน พื้นที่จังหวัดตาก และพื้นที่จังหวัดสมุทรสาคร    ซึ่งสรุปได้ในภาพรวมดังนี้ 
7.1 เงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ 
ผลการศึกษาในประเด็นนี้ ผู้วิจัยมุ่งความสนใจไปที่การวิเคราะห์บริบททางเศรษฐกิจ สังคม วัฒนธรรม ในแต่ละพื้นที่ที่ทำให้พื้นที่ดังกล่าวเป็นพื้นที่ต้นทาง พื้นที่ทางผ่าน และพื้นที่ปลายทางของปัญหาการค้ามนุษย์

7.1.1 พื้นที่ที่มีปรากฏการณ์การค้ามนุษย์ในรูปแบบของการค้าประเวณีรุนแรง ได้แก่ พื้นที่จังหวัดเชียงราย และจังหวัดพะเยา โดยที่เงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ ในอำเภอแม่สายจังหวัดเชียงราย ประกอบด้วย (1) เงื่อนไข ปัจจัยทางภูมิศาสตร์หรือที่ตั้งของอำเภอแม่สาย ซึ่งเป็นพื้นที่ชายแดน ที่เอื้อต่อการเกิดขึ้นของกระบวนการค้ามนุษย์  (2) เงื่อนไข ปัจจัยทางด้านการเมือง ทั้งในแง่มุมของความไม่สงบของการเมืองภายในของประเทศพม่า และการถูกกดทับ เบียดขับให้ไปอยู่ชายขอบความเจริญ ความกินดีอยู่ดี และการมีชีวิตที่อยู่อย่างสมศักดิ์ศรีความเป็นมนุษย์ของกลุ่มคนไร้รัฐที่เข้ามาอยู่ในเขตรัฐไทย ทำให้มีกลุ่มนักค้ามนุษย์มาล่อลวง ชักชวนกลุ่มคนเหล่านี้ให้ไปทำงาน  (3) เงื่อนไข ปัจจัยทางด้านเศรษฐกิจก็เป็นอีกหนึ่งเงื่อนไข ปัจจัยที่ส่งเสริมสนับสนุนให้พื้นที่ดังกล่าวเป็นพื้นที่ต้นทาง ทางผ่าน และเป็นปลายทางของการค้ามนุษย์ เนื่องจากพื้นที่ดังกล่าวถือเป็นเขตเศรษฐกิจสำคัญอีกเขตหนึ่ง เมื่อเศรษฐกิจในพื้นที่หมุนเวียนดี ก็ก่อให้เกิดการหลั่งไหลของผู้คนจากประเทศพม่ามายังประเทศไทย รวมทั้งนักท่องเที่ยว และเกิดธุรกิจที่เป็นสถานบริการทางเพศแบบแอบแฝง เช่น ร้านคาราโอเกะ เพื่อรองรับนักท่องเที่ยวและผู้คนในพื้นที่ที่มีอำนาจในการจับจ่ายซื้อบริการ



ส่วนในพื้นที่จังหวัดพะเยา มีเงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ในพื้นที่ที่สำคัญ คือ (1) ความยากจนของคนในชุมชน เป็นปัจจัยสำคัญที่ผลักให้ผู้เคนเข้าสู่กระบวนการค้ามนุษย์ในรูปแบบของการค้าประเวณี (2) การมีประวัติศาสตร์ของการค้าประเวณีมาอย่างยาวนาน จึงทำให้การเดินทางเข้าสู่อาชีพขายบริการทางเพศของหญิงสาวเป็นเรื่องที่ “ยอมรับได้” กลายเป็นเรื่องธรรมดาที่สามารถเกิดขึ้นได้ ในบางกรณีเป็นเรื่องที่ควรจะทำ เพราะถือเป็นการตอบแทนพระคุณบุพการี  

7.1.2 พื้นที่ที่มีปรากฏการณ์การค้ามนุษย์ในรูปแบบของการค้าแรงงาน ได้แก่ พื้นที่จังหวัดตาก และจังหวัดสมุทรสาคร โดยที่เงื่อนไข ปัจจัยที่ส่งเสริม และสนับสนุนให้เกิดกระบวนการค้ามนุษย์ ในอำเภอแม่สอด จังหวัดตาก ประกอบด้วย (1) เงื่อนไข ปัจจัยทางด้านภูมิศาสตร์ หรือสภาพธรรมชาติที่เอื้ออำนวย โดยที่สภาพภูมิประเทศตามแนวชายแดน จังหวัดตาก มีจุดข้ามแดนอย่างไม่เป็นทางการอยู่มากมายตามตะเข็บชายแดน อาทิ ท่าเรือหางยาวในแม่น้ำเมย 17 ท่าที่คนฝั่งพม่าสามารถข้ามแดนมาสู่ประเทศไทยได้อย่างสะดวก หรือการเดิน การว่ายน้ำข้ามแม่น้ำที่กั้นระหว่างไทยและพม่า ซึ่งมีระยะทางราว 100 กว่ากิโลเมตร ซึ่งรัฐบาลไทยมิสามารถควบคุมได้ทั้งหมด จึงเป็นสาเหตุสำคัญอีกประการหนึ่งให้ประชาชนชาวพม่าอพยพเข้ามาในเขตประเทศไทยได้ง่ายและเป็นการยากสำหรับเจ้าหน้าที่จากหน่วยงานต่างๆ จะสกัดกั้นและป้องกันการลักลอบเข้าประเทศได้(2) เงื่อนไข ปัจจัยทางด้านการเมืองของประเทศพม่า ที่เต็มไปด้วยความวุ่นวาย และเผด็จการตั้งแต่อดีตจนถึงปัจจุบัน เป็นปัจจัยผลักดันที่สำคัญที่ทำให้คนกลุ่มน้อยที่อาศัยอยู่ในประเทศพม่า เช่น ไทใหญ่ กะเหรี่ยง มุสลิมที่อพยพมาจากบังคลาเทศ ถูกผลักให้ออกนอกประเทศ และเข้าสู่ประเทศไทย (3) เงื่อนไข ปัจจัยเกี่ยวกับปัญหาทางด้านเศรษฐกิจของประเทศพม่า ประเทศพม่าปกครองโดยรัฐบาลทหารในรูปแบบเผด็จการ ดังนั้นการผูกขาดทางเศรษฐกิจยังอยู่ในการควบคุมของรัฐบาล ไม่ขยายตัวไปสู่กลุ่มคนต่างๆ ประชาชนไม่มีเสรีทางด้านการลงทุนมากนัก ประกอบกับปัญหาสภาพภูมิอากาศทำให้ผลผลิตของประเทศตกต่ำ จึงทำให้เศรษฐกิจไม่ขยายตัวมากนัก การประกอบอาชีพของประชาชนเริ่มฝืดเคือง ผู้คนจากฝั่งพม่าจึงได้อพยพหลบหนีออกนอกประเทศไปขายแรงงานยังประเทศข้างเคียง (4) เงื่อนไข ปัจจัยเกี่ยวกับนโยบายด้านเศรษฐกิจของประเทศไทย ที่มีนโยบายให้อำเภอแม่สอดเป็นเขตพัฒนาเศรษฐกิจชายแดน ส่งเสริมให้มีการจัดตั้งโรงงานอุตสาหกรรม การขยายตัวทางเศรษฐกิจเป็นสาเหตุหลักที่ทำให้เกิดการหลั่งไหลเข้ามาของแรงงานอพยพเหล่านี้ 


ส่วนในพื้นที่จังหวัดสมุทรสาคร พบว่าเงื่อนไข ปัจจัยที่ส้งเสริมสนับสนุนให้เกิดกระบวนการค้ามนุษย์ในพื้นที่ ได้แก่ (1)เงื่อนไข ปัจจัยทางด้านเศรษฐกิจ เนื่องจากจังหวัดสมุทรสาครเป็นจังหวัดที่อยู่ติดกับทะเล ตั้งอยู่ริมแม่น้ำท่าจีนพื้นที่ตอนล่างของภาคกลางของประเทศไทย  พื้นที่โดยทั่วไปเป็นที่ราบลุ่มติดชายฝั่งทะเล  ส่งผลให้จังหวัดสมุทรสคร โดยเฉพาะในอำเภอมหาชัยมีธุรกิจอุตสาหกรรมการประมง และธุรกิจอุตสาหกรรมต่อเนื่องจากการประมงทางทะเลเกิดขึ้นจำนวนมาก ผู้ประกอบการจึงมีความต้องการแรงงานเป็นจำนวนมาก และต้องการอย่างต่อเนื่อง โดยเฉพาะแรงงานราคาถูก เพื่อให้ได้ผลกำไรสูงสุด  จึงมีการ “ออเดอร์” แรงงานข้ามชาติที่ลักลอบเข้าเมืองมาทำงานในโรงงานของตนเป็นจำนวนมาก (2) เงื่อนไข ปัจจัยทางสังคมวัฒนธรรม เงื่อนไขนี้เป็นประเด็นเกี่ยวข้องกับวัฒนธรรมในการทำงานของคนไทยที่มักจะหลีกเลี่ยง ไม่นิยมทำงานที่มีลักษณะสกปรก อันตราย และยากลำบาก ส่งผลให้ต้องมีการนำเข้าแรงงานข้ามชาติเข้ามทำงานเป็นจำนวนมาก (3) เงื่อนไข ปัจจัยเกี่ยวกับความไม่สงบของการเมืองภายในประเทศต้นทาง เช่น เกิดสงครามกลางเมืองในประเทศพม่า ทำให้ผู้คน โดยเฉพาะชนกลุ่มน้อยถูกขับไล่จากการสู้รบ ซึ่งเป็นประเด็นที่คล้ายคลึงกับที่เกิดในพื้นที่อำเภอแม่สาย จังหวัดเชียงราย และพื้นที่อำเภอแม่สอด จังหวัดตาก ที่ปัญหาความไม่สงบทางการเมืองภายในประเทศเพื่อนบ้าน ทำให้ผู้คนจากประเทศเพื่อนบ้านต้องหลบหนีออกนอกประเทศ และลักลอบเข้าสู่ประเทศไทย เพื่อไปสู่ชีวิตที่คิดว่าจะดีกว่าที่เป็นอยู่ในประเทศของตน (4) เงื่อนไข ปัจจัยเกี่ยวกับปัญหาทางเศรษฐกิจ ยากจน ว่างงาน และเข้าไม่ถึงทรัพยากรในประเทศต้นทาง อันเป็นประเด็นที่คล้ายคลึง สอดคล้องกับผลการศึกษาในพื้นที่อำเภอแม่สาย และอำเภอแม่สอด ที่ผู้คนมักอพยพหนีตาย เพื่อมาทำมาหากินในประเทศไทย และ (5) เงื่อนไข ปัจจัยเกี่ยวกับนโยบายของรัฐที่เกี่ยวกับการจัดระบบแรงงานข้ามชาติ ทำให้เกิดช่องทางในการแสวงหาประโยชน์จากแรงงานข้ามชาติในทุกรูปแบบ จนกระทั่งกลายเป็นการค้ามนุษย์ในที่สุด รวมทั้งกลไกการแก้ไขปัญหาสลับซับซ้อนยุ่งยาก มีหลายหน่วยงานที่รับผิดชอบยังขาดการติดตามปัญหาอย่างลึกซึ้ง ทำให้ไม่เกิดการแก้ปัญหาที่ตรงจุด และกลายเป็นการค้ามนุษย์ในที่สุด
7.2 เงื่อนไข ปัจจัยที่ส่งเสริม และสนับสนุนให้ผู้คนเข้าสู่การค้ามนุษย์ 
ประเด็นนี้มุ่งความสนใจไปยังเหตุผลที่ทำให้เหยื่อของการค้ามนุษย์ หรือผู้ที่เป็นกลุ่มเสี่ยงตัดสินใจเข้าสู่กระบวนการค้ามนุษย์ พบว่ามีเงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ กล่าวคือ 
7.2.1 การค้ามนุษย์ในรูปแบบการค้าประเวณี มีเงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ คือ (1) เงื่อนไข ปัจจัยทางด้านเศรษฐกิจ ผลการศึกษาจากทั้งพื้นที่จังหวัดพะเยาและพื้นที่อำเภอแม่สาย จังหวัดเชียงราย รวมทั้งผลการศึกษาเชิงปริมาณสอดคล้องกันว่า เงื่อนไขทางด้านเศรษฐกิจ คือ ความยากจน หรือความต้องการทางด้านเศรษฐกิจ เป็นปัจจัยหลักที่ทำให้ผู้คนตัดสินใจเข้าสู่กระบวนการค้ามนุษย์ (2) เงื่อนไข ปัจจัยเกี่ยวกับความไม่มั่นคงของสถาบันครอบครัว เช่น การที่เด็กเผชิญกับปัญหาการแตกแยกทางครอบครัว การหย่าร้างของพ่อแม่ซึ่งมีสถิติเพิ่มขึ้นทุกปี ทำให้เด็กขาดความอบอุ่น ไม่ได้รับการเอาใจใส่ดูแลจากผู้ปกครองเท่าที่ควร เมื่อเด็กมีปัญหาจากทางครอบครัว เด็กจะหาทางออกโดยการคลุกคลีอยู่กับเพื่อนเป็นส่วนใหญ่ทั้งเพื่อนชายและเพื่อนหญิง จากจุดนี้จึงเป็นการนำพาเด็กออกไปสู่โลกภายนอก โดยความไม่รู้หรือรู้เท่าไม่ถึงการณ์    เมื่อเด็กออกไปสู่โลกภายนอก ไปพักอาศัยอยู่กับญาติ หรือเพื่อนในบ้านเช่า หอพักทำให้เด็กได้เรียนรู้สิ่งที่ผิดในกลุ่มเพื่อน การคบเพื่อนชายอย่างอิสระ เพราะไม่มีผู้ปกครองดูแล นำไปสู่เพศสัมพันธ์ก่อนวัยอันควร ประกอบกับการแพร่หลายของค่านิยมที่มองว่า “พรมจารีย์ไม่สำคัญ” ส่งผลให้เด็กสาวตัดสินใจเข้าสู่กระบวนการค้ามนุษย์ได้ง่ายขึ้น บางกรณีถูกล่วงละเมิดทางเพศเมื่ออายุยังน้อย โดยคนใกล้ชิด ทำให้เกิดอาการติดเซ็กซ์เลิกไม่ได้ จำเป็นต้องค้าประเวณี เพื่อตอบสนองความต้องการดังกล่าว (
3) เงื่อนไข ปัจจัยเกี่ยวกับค่านิยมทางสังคม เป็นค่านิยมที่เด็กสาวในชุมชน/สังคมในพื้นที่ต้องแบกรับความคาดหวังทางบทบาทของการเป็น “ลูกสาว” ที่ต้องทำหน้าที่ในการสร้างความมั่นคงให้แก่ครอบครัว ฉะนั้นการขายเรือนร่างของตนเองเพื่อตอบแทนพระคุณบิดามารดาจึงเป็นอีกหนึ่งหนทางที่เด็กสาว และผู้หญิงกลุ่มชาติพันธุ์ตัดสินใจทำ 

7.2.2 การค้ามนุษย์ในรูปแบบการค้าแรงงาน ผลการศึกษาในพื้นที่ศึกษาอำเภอแม่สอด จังหวัดตาก และพื้นที่จังหวัดสมุทรสาคร  สะท้อนให้เห็นอย่างชัดเจนว่าการค้ามนุษย์ในรูปแบบการบังคับใช้แรงงาน หรือการใช้แรงงานเยี่ยงทาสซึ่งเป็นรูปแบบหนึ่งของการค้ามนุษย์นั้น โดยส่วนใหญ่จะเกิดขึ้นกับกลุ่มแรงงานข้ามชาติของประเทศเพื่อนบ้าน ฉะนั้นในการสังเคราะห์องค์ความรู้ในประเด็นของเงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ ในรูปแบบการบังคับใช้แรงงาน จึงเน้นไปที่การวิเคราะห์จากมุมมองของเหยื่อการค้ามนุษย์ซึ่งเป็นแรงงานข้ามชาติเป็นส่วนใหญ่ ซึ่งพบว่า เงื่อนไข ปัจจัยที่สำคัญที่ส่งเสริมและสนับสนุนให้ผู้คนเข้าสู่การค้ามนุษย์ ในรูปแบบการบังคับใช้แรงงานมีดังนี้ (1) เงื่อนไข ปัจจัยเกี่ยวกับความยากจน และความด้อยโอกาสทางสังคม ยิ่งในกรณีของกลุ่มแรงงานข้ามชาติ การลักลอบเข้าเมือง/ประเทศที่ผิดกฏหมาย ย่อมทำให้เขาและเธอมีทางเลือกน้อยลงทุกขณะ ฉะนั้น “นายหน้า” ผู้ที่เป็นธุรจัดหา และนำพาไปทำงานต่างๆจึงเป็นเสมือนคนที่มีพระคุณ แม้ต้องเสี่ยงด้วยชีวิต แรงงานเหล่านี้ก็คิดว่า (2) เงื่อนไข ปัจจัยเกี่ยวกับการถูกล่อลวงโดยนายหน้า (3) เงื่อนไข ปัจจัยเกี่ยวกับค่านิยมทางสังคม โดยที่เหยื่อการค้ามนุษย์ส่วนใหญ่ โดยเฉพาะในกลุ่มแรงงานเด็กมองว่าการที่ตนเองต้องเดินทางเข้ากรุงเทพฯเพื่อมาขายแรงงานเป็นสิ่งที่ตนเองใน “ฐานะลูกที่ดี” ของพ่อแม่/ครอบครัวพึงกระทำ การกันทำมาหากิน เพื่อให้ครอบครัวมีกินมีใช้เป็นหน้าที่ที่ต้องช่วยเหลือกัน ดังนั้นเมื่อมีคนมาชักชวนให้ไปทำงาน กลุ่มคนเหล่านี้จึงเห็นดีเห็นงาม และอย่างลอง “เสี่ยง” ดู เพื่ออนาคตที่อาจดีขึ้นของตนเองและครอบครัว (4) เงื่อนไข ปัจจัยเกี่ยวกับการต้องการเรียนรู้โลกกว้าง และการหลีกหนีสภาพความแร้นแค้นที่เผชิญอยู่ เช่น ข้อค้นพบจากพื้นที่อำเภอแม่สอด จังหวัดตาก เด็กมุสลิมไร้สัญชาติที่เป็นเหยื่อของการค้ามนุษย์ให้ข้อมูลตรงกันว่า เหตุผลสำคัญอีกประการหนึ่งที่ทำให้ตนเองตัดสินใจติดตามนายหน้าไปทำงานที่กรุงเทพฯ คือ อยากไปดูโลกกว้าง อยากเห็นแสงสี เนื่องจากมี “รุ่นพี่” ที่มีประสบการณ์ในการเดินทาง กลับมาเล่าให้ฟังถึงความสวยงาม น่าอยู่ และเรื่องราวที่ตื่นเต้นที่กรุงเทพฯ ด้วยความด้อยโอกาสทางสังคมของแรงงานข้ามชาติเหล่านี้ที่ต้องอยู่อย่างลำบาก อยู่ในสภาพแวดล้อมที่อาจจะไม่ “เจริญหูเจริญตา” ส่งผลทำให้พวกเขาและเธอตัดสินใจได้ง่ายขึ้น ในการ “เสี่ยง” ไปทำงานที่กรุงเทพฯหรือพื้นที่อื่นๆตามนายหน้าล่อลวง

7.3 รูปแบบ (pattern) ของการเข้าสู่กระบวนการค้ามนุษย์ 

ในการอธิบายถึงรูปแบบ (Pattern) ของการเข้าสู่กระบวนการค้ามนุษย์นั้น ผู้วิจัยจะนำเสนอประเด็นย่อยเพื่ออธิบายดังนี้ (1) ผู้ชักชวนให้เหยื่อเข้าสู่กระบวนการค้ามนุษย์ (2) วิธีการเดินทางเข้าสู่ประเทศ (กรณีเหยื่อการค้ามนุษย์ชาวต่างประเทศ/แรงงานข้ามชาติ) และวิธีการเดินทางไปยังสถานประกอบการ/โรงงานหรือแหล่งทำงานอื่นๆ (4) เส้นทางในการเดินทาง กล่าวคือ 

7.3.1 ผู้ชักชวนให้เหยื่อเข้าสู่กระบวนการค้ามนุษย์

7.3.1.1 ผู้ชักชวนให้เหยื่อเข้าสู่การค้ามนุษย์ในรูปแบบของการค้าประเวณี
1)  กลุ่มคนรู้จักอยู่หมู่บ้านเดียวกัน หรือเครือญาติ ที่ทำตัวเป็นนายหน้าให้กับนายจ้างคนไทยที่ต้องการคนงาน ไม่ต้องใช้วิธีการซับซ้อน เมื่อได้คำสั่งจากนายจ้าง กลุ่มขบวนการนี้ก็จะติดต่อกลับไปยังญาติพี่น้องที่พักอยู่ตามแนวชายแดนทั้งฝั่งไทย ฝั่งพม่า ให้รวบรวมเพื่อน ญาติ หรือคนรู้จักในหมู่บ้านเดียวกัน หมู่บ้านใกล้เคียง ส่งเข้ามาทำงาน 
2)  กลุ่มขบวนการที่ร่วมมือกับคนไทย จะมีคนต่างด้าวไปรับจ้างทำงานตามร้านอาหาร สถานบริการ และพักอาศัยอยู่ในเมืองใหญ่ และมีหน้าที่หาลูกค้าที่ต้องการใช้บริการเด็กผู้หญิง เน้นไปที่ลูกค้าต่างประเทศ หาลูกค้าได้แล้ว จะติดต่อไปยังกลุ่มตามแนวชายแดน ให้หาเหยื่อทั้งเต็มใจและไม่เต็มใจ 
3) กลุ่มขบวนการที่ทำในลักษณะญาติ จะจัดหาเด็กหญิงหมู่บ้านเดียวกัน หรือชนกลุ่มน้อยที่มีความต้องการขายเด็ก รับเข้ามาดูแล อ้างว่าเป็นลูกเป็นหลาน เลี้ยงจนโต อายุ 14-15 ปี ก็จะบังคับให้ขายตัว ครั้งแรก ค่าเปิดบริสุทธิ์อยู่ที่ 3-4 หมื่นบาท 
4)  เอเย่นต์หรือนายหน้าทั้งในพื้นที่และนอกพื้นที่ ชวนไปให้แต่งงานกับคนต่างชาติ โดยผู้ที่เป็นเหยื่อไม่รู้จักหน้าตา ชื่อ ที่อยู่ ของคนต่างชาติที่จะไปอยู่ด้วย มีหลายรายที่แต่งงานแล้วถูกหลอกไปขายต่อ เข้ากระบวนการค้ามนุษย์ 
5) แม่เล้าจิ๋ว หรือ เอเยนต์อยู่ในโรงเรียน มีการค้าประเวณีโดยผ่านนายหน้าเป็น
เพื่อนนักเรียนด้วยกัน โดยขายบริการทางเพศผ่านรูปถ่าย  ผ่านมือถือ  อินเตอร์เน็ต  ขายตรงในโรงแรมม่านรูด 

6) นายหน้าคนไทย และนายหน้าคนลาว ซึ่งนำผู้หญิงประเทศเพื่อนบ้าน บริเวณ 
ด่านชายแดน อำเภอเชียงคำซึ่งติดกับประเทศลาว เข้ามาขายบริการทางเพศในร้านอาหาร หรือนายหน้าที่เป็นธุรจัดหาแรงงานต่างด้าว แรงงานข้ามชาติชาวลาวเข้ามาทำงานในฤดูกาลเก็บเกี่ยวข้าว  เก็บเกี่ยวผลผลิตทางการเกษตร หรือ  ให้อยู่ในฟาร์มไก่ 
7) เอเย่นต์/นายหน้าจัดหาคู่ที่มีการเปิดบริษัทจัดหาคู่ผ่านทาง Internet โดยการส่งรูปลงใน Internet ประกาศหาคู่ไปต่างประเทศ โดยมีบริษัทนายหน้าจัดหาคู่เป็นผู้จัดการ

8)  เอเย่นต์/นายหน้าที่ที่เป็นกลุ่มมิจฉาชีพ คอยล่อลวงเด็กและหญิงเข้าสู่ขบวนการค้ามนุษย์ ใช้สิ่งล่อใจเด็กจากเด็กด้วยกันเองและการใช้สื่อล่อไม่ว่าจะเป็น Game, โทรศัพท์มือถือ และการชักชวนผ่านกลุ่มเด็กด้วยกันเองมาเที่ยวดื่มกินในสถานบันเทิง ชักจูงใจจากการพา ดื่มเที่ยวและชักชวนเข้าสู่กระบวนการค้ามนุษย์ โดยดึงตัวเด็กออกจากกลุ่มเพื่อน ออกจากโรงเรียน ครอบครัว ชุมชน โดยเด็กไม่รู้ตัว 

7.3.1.2 ผู้ชักชวนให้เหยื่อเข้าสู่การค้ามนุษย์ในรูปแบบของการค้าแรงงาน
1) นายหน้าฝั่งพม่า เป็นผู้ที่ทำหน้าที่หลักในการติดต่อกับคนที่อยู่ในฝั่งไทยหรือนายหน้ารายใหญ่ในฝั่งไทยและทำหน้าที่รวบรวมเหยื่อจากประเทศพม่าตามจำนวนที่นายหน้าฝั่งไทยต้องการ (Order) 

2) นายหน้าฝั่งไทย มีนายหน้าหลายประเภท ซึ่งประกอบด้วย 1) นายหน้าซึ่งเป็นคนในชุมชนที่ซึ่งเป็นจุดผ่านหรือจุดพักของการอพยพเคลื่อนย้ายหยื่อ 2) นายหน้าคนกลาง/ตัวกลางที่จัดหาและนำพาเด็ก/เหยื่ออพยพไปยังพื้นที่ต่างๆ ที่มีความต้องการ และ 3) นายหน้าที่ทำหน้าที่จัดส่งเหยื่ออพยพไปยังโรงงานต่างๆ โดยตรง หรือพื้นที่เป้าหมาย 
3) นายหน้านำพาข้ามพรมแดน  หมายถึงผู้ที่ติดต่อแรงงานและพาข้ามพรมแดนมาประเทศไทย โดยจะเป็นธุระจัดการเรื่องการเดินทาง 
4) นายหน้าหางาน/ส่งคนเข้าโรงงาน หมายถึง นายหน้าชาวต่างชาติที่อยู่อาศัยในประเทศไทยเป็นเวลานานและรู้จักกับผู้ประกอบการ  เป็นผู้กว้างขวางในพื้นที่ พูดภาษาไทยได้ดี และสามารถที่จะติดต่อสื่อสารกับกลุ่มแรงงานในพื้นที่ เพื่อจัดส่งแรงงานเข้าสู่กิจการต่าง ๆ 
5)  นายหน้าเคลียร์เจ้าหน้าที่รัฐ หมายถึง  ผู้ที่รู้จักกับทางเจ้าหน้าที่ของรัฐบางคน และเป็นผู้กว้างขวางในแวดวงแรงงานข้ามชาติซึ่งเป็นที่รู้จักกันดีในกลุ่มแรงงานด้วยกัน  นายหน้าคนดังกล่าวจะเป็นผู้เจรจาต่อรองและอ้างถึงเจ้าหน้ารัฐที่รู้จักกันดีเพื่อช่วยเหลือแรงงาน 
6) นายหน้าทำบัตร/ทำเอกสาร หมายถึง นายหน้าที่มีความรู้ในกระบวนการทำเอกสาร เช่น ใบอนุญาตทำงาน ,ใบทะเบียนราษฎร และบัตรสุขภาพ ซึ่งส่วนใหญ่จะเป็นคนไทย เพราะจะต้องรู้ภาษาไทยและต้องทำธุรกรรม และรับเซ็นต์เอกสารทางราชการกับหน่วยงานรัฐ 
7) นายหน้าส่งคนกลับบ้าน หมายถึง ผู้รู้จักกับหน่วยงานรัฐที่ทำหน้าที่ผลักดันคนต่างชาติกลับภูมิลำเนาประเทศต้นทาง หากแรงงานมีความประสงค์จะเดินทางกลับประเทศ
8) นายหน้าพาไปโรงพยาบาล หมายถึง ผู้ที่สามารถพูดภาษาไทยได้ดี หรือคนไทยที่อาศัยอยู่ในชุมชนเดียวกับแรงงานข้ามชาติ หากแรงงานข้ามชาติเจ็บป่วยมีความประสงค์อยากจะไปโรงพยาบาลแต่ถ้าไม่สามารถพูดภาษาไทยได้ และไม่รู้ขั้นตอนต่าง ๆ ในการติดต่อกับเจ้าที่ในโรงพยาบาลได้ นายหน้าจะอาสาพาแรงงานไปโรงพยาบาล
9) นายหน้าเงินกู้ หมายถึง ผู้ที่มีฐานะทางการเงินดี อาจจะเป็นคนไทย หรือคนต่างชาติ ซึ่งจะจัดบริการเงินกู้นอกระบบให้กับกลุ่มแรงงานข้ามชาติ การคิดอัตราดอกเบี้ยร้อยละ 20-30 บาท 

10) นายหน้าส่งเงินกลับบ้าน หมายถึง ผู้ที่เป็นต่างชาติหรือเป็นแรงงานข้ามชาติ ผู้มีฐานะการเงินที่ประเทศต้นทางดี ประกอบกับมีโทรศัพท์มือถือ อยู่ที่ประเทศต้นทาง และประเทศปลายทาง โดยจะเป็นธุระในการจัดส่งเงินให้กับแรงงานมีความประสงค์จะให้ส่งเงินกลับประเทศต้นทางเพื่อให้ครอบครัวที่ต้นทางได้ใช้จ่ายหรือสร้างบ้านใหม่ 
11) นายหน้า Sub-Contractor หมายถึง ผู้คุมงาน ที่ส่งคนงานไปตามโรงงานต่าง ๆ นายหน้าลักษณะนี้ส่วนใหญ่จะเป็นคนไทย มีอิทธิพลและมีกลุ่มที่เป็นเครือข่ายกับผู้ประกอบการในการนำส่งแรงงานไปทำงานตามโรงงาน นายหน้าจะทำหน้าที่จัดส่ง ติดต่อ นำพาแรงงานไปทำงาน ทำเอกสารบัตรแรงงาน และรับค่าตอบแทน 
12) นายหน้าค้ามนุษย์ หมายถึง ผู้ที่เป็นธุระจัดหา นำพาแรงงานมาเพื่อแสวงหาประโยชน์ในทางมิชอบ ได้แก่ การบังคับค้าประเวณี โดยการต้องชดใช้หนี้, การบังคับให้ทำงาน แม้สภาพร่างกายไม่พร้อม มีการบังคับ ขู่เข็ญ และทำร้ายร่างกาย  
7.3.2 วิธีการเดินทางเข้าสู่ประเทศ (กรณีเหยื่อการค้ามนุษย์ชาวต่างประเทศ / 
แรงงานข้ามชาติ) และวิธีการเดินทางไปยังสถานประกอบการ/โรงงานหรือแหล่งทำงานอื่นๆ


7.3.2.1 วิธีการเดินทางเข้าสู่ประเทศของการค้ามนุษย์ในรูปแบบของการค้าประเวณี มีวิธีการที่สำคัญ ดังนี้ (1) ผ่านนายหน้าที่ทำในลักษณะกลุ่มเครือญาติ (2) ใช้หนังสือเดินทางปลอม (3) การขายบริการทางเพศผ่านรูปถ่าย ผ่านมือถือ  อินเตอร์เน็ต เป็นลักษณะของการ ”ขายตรง” ในโรงแรมม่านรูด (4) เดินทางเข้ามาบริเวณด่านชายแดนตรงอำเภอเชียงคำ เพื่อมาขายบริการทางเพศในร้านอาหาร หรือเป็นแรงงานในฤดูกาลเก็บเกี่ยวข้าว/ผลผลิตทางการเกษตร (5) การขายผ่านทาง Internet  ผ่านบริษัทจัดหาคู่ โดยการส่งรูปลงใน Internet ประกาศหาคู่ไปต่างประเทศ โดยมีบริษัทนายหน้าจัดหาคู่เป็นผู้จัดการ 
7.3.2.2 วิธีการเดินทางเข้าสู่ประเทศของการค้ามนุษย์ในรูปแบบของการค้า
แรงงาน ประกอบด้วย (1) การนำพาโดยการเดินเท้าเข้าสู่พื้นที่ชั้นใน (2) การนำพาโดยรถจักรยานยนต์รับจ้าง (3) การนำพาโดยรถส่วนตัว เช่น รถตู้ รถเก๋ง รถกระบะ (4) การนำพาโดยใช้รถยนต์ของทางราชการ หรือใช้รถที่ตกแต่งคล้ายรถของทางราชการ เช่น รถของสายตรวจตำรวจ รถพยาบาล รถไฟฟ้า รถป่าไม้ รถ รสพ. รถไปรษณีย์ เป็นต้น (5) การนำพาโดรถโดยสารประจำทาง เช่น รถโดยสารประจำทางสาย แม่สอด-กรุงเทพฯ, แม่สอด-พิษณุโลก, แม่สอด-แม่สาย และรถตู้ประจำทางสาย แม่สอด-ตาก  (6) การนำพาโดยการแอบไปกับรถของพ่อค้าเร่ที่เข้ามาเร่ขายสินค้าในเขตอำเภอแม่สอด โดยทำตัวเป็นเสมือนลูกจ้างของพ่อค้าเร่ การขนย้ายในลักษณะนี้จะขนย้ายคนได้จำนวนไม่มากนัก (7) การนำพาโดยรถขนผัก / รถขนผลไม้ ซึ่งจะมีการทำให้พื้นที่ตรงกลางกระบะหลังรถปิคอัพให้เป็นที่โล่ง แล้วให้คนเข้าไปแอบอยู่บริเวณดังกล่าว จากนั้นก็นำผักและผลไม้เรียงซ้อนปิดปังไว้ เพื่ออำพรางสายตาของผู้คนและเจ้าหน้าที่ (8) การนำพาโดยการปลอมแปลงเอกสารเดินทาง มีแก๊งค์ปลอมหนังสือเดินทาง ในกรณีที่จะมีการเดินทางข้ามประเทศ 

(9) ผ่านนายหน้าที่ได้เสาะแสวงหาเด็กผู้หญิงตามหมู่บ้าน โดยจะไปรับจากหมู่บ้านในฝั่งพม่า
(10) วิธีการไปนำพามาทีละคน เช่น ในหนึ่งครอบครัว นายหน้าจะหลอกคนใดคนหนึ่งมาก่อนอาจจะเป็น แม่ หรือพ่อ หลังจากนั้นจะเดินทางกลับไปบอกกับลูก ๆ ของแรงงานที่พามาครั้งแรกว่าพ่อ หรือแม่ให้ไปอยู่ด้วย (11) การทำ "บัตรผ่านแดน" แบบไปเช้า-เย็นกลับ พอผ่านไปได้ก็ไม่ใช่เรื่องยากที่จะไปแสวงโชคต่อ เพราะจะมีนายหน้าพาเดินเข้าป่า จากนั้นจะขนใส่รถกระบะเข้ากรุงเทพฯ 
7.3.3 เส้นทางในการเดินทาง

ผลการศึกษาสรุปได้ว่า เส้นทางของกระบวนการค้ามนุษย์มีจุดเริ่มต้นที่สำคัญจากบริเวณชายแดนซึ่งเป็นพื้นที่เชื่อต่อระหว่างประเทศไทยและประเทศเพื่อนบ้าน ซึ่งสามารถสรุปเส้นทางสำคัญได้ดังนี้
1. บริเวณชายแดนไทย-พม่า ได้แก่
-  แนวชายแดนเข้าตามช่องทางธรรมชาติอำเภอแม่สาย จังหวัดเชียงราย
-  ช่องทางจังหวัดระนอง 
-  ช่องทางอำเภอแม่สอด จังหวัดตาก 

-  ช่องทางอำเภอสังขละบุรี จังหวัดกาญจนบุรี  

-  ช่องทางชายแดนภาคเหนือ จังหวัดแม่ฮ่องสอน และจังหวัดเชียงใหม่
2. บริเวณชายแดนไทย-ลาว 
- ช่องทางอำเภอเชียงคำ จังหวัดพะเยา 
- ช่องทางอำเภอพิบูลย์มังสาหาร จังหวัดอุบลราชธานี 
- ช่องทางจังหวัดมุกดาหาร 

- ช่องทางจังหวัดหนองคาย 
3. บริเวณชายแดนไทย-กัมพูชา
- ช่องทางอรัญญประเทศ จังหวัดสระแก้ว 
- ช่องทางจังหวัดสุรินทร์ 
- ช่องทาง จังหวัดอุบลราชธานี 

7.4 แนวทางในการสร้างและพัฒนากลไกในการป้องกันและแก้ไขปัญหาการค้ามนุษย์

ผลการศึกษาในพื้นที่สะท้อนให้เห็นว่า แนวทางในการสร้างและพัฒนากลไกในการป้องกันและแก้ไขปัญหาการค้ามนุษย์  ได้แก่ 
1) การเสริมสร้างองค์ความรู้และศักยภาพของผู้ที่เกี่ยวข้องกับการทำงานเพื่อ
ป้องกันและแก้ไขปัญหาการค้ามนุษย์ เช่น 
· การเสริมสร้างองค์ความรู้แก่ชุมชน/สังคม เป็นการทำงานเพื่อให้ความรู้แก่ชุมชนและ
สังคมเกี่ยวกับปัญหาการค้ามนุษย์ให้มากยิ่งขึ้น เป็นต้นว่า การประชาสัมพันธ์ผ่านสื่อมวลชนต่างๆ  การสนับสนุนให้ชุมชนมีการดำเนินโครงการเพื่อป้องกันและแก้ไขปัญหาการค้ามนุษย์ในชุมชนของตน โดยรัฐเป็นองค์กรพี่เลี้ยงที่ให้การสนับสนุน ทั้งทางด้านงบประมาณ องค์ความรู้ทางวิชาการในการขับเคลื่อน 

· การเสริมสร้างองค์ความรู้แก่กลุ่มเสี่ยงที่จะตกเป็นเหยื่อการค้ามนุษย์ หรือกลุ่มเหยื่อ
ค้ามนุษย์ เช่น การจัดโครงการอบรมให้ความรู้แก่แรงงานเกี่ยวกับสิทธิของแรงงาน โดยต้องให้ความสำคัญกับทั้งแรงงานไทยและแรงงานข้ามชาติ
-       การเสริมสร้างองค์ความรู้แก่ทีมงาน/เจ้าหน้าที่ที่มีหน้าที่รับผิดชอบโดยตรงในการ
ขับเคลื่อนกระบวนการป้องกันและแก้ไขปัญหาการค้ามนุษย์  เช่น การจัดอบรมให้ความรู้เกี่ยวกับนิยามความหมายของการค้ามนุษย์ ตลอดจนกระบวนการทำงานเพื่อการป้องกันแก้ไขปัญหาการค้ามนุษย์ และการช่วยเหลือ เยียวยาเหยื่อการค้ามนุษย์ที่เป็นระบบ การจัดโครงการอบรมเพื่อให้เจ้าหน้าที่ของรัฐได้เรียนรู้ภาษาของแรงงานที่สามารถสื่อสารกับแรงงานได้ โดยตรง 

2) การสร้างเครือข่ายการเฝ้าระวังปัญหาปัญหาการค้ามนุษย์

- เครือข่ายการเฝ้าระวังและช่วยเหลือกันระหว่างกลุ่มเสี่ยง เช่น ในกลุ่มแรงงาน 

- เครือข่ายเฝ้าระวังปัญหาของชุมชน โดยการเปิดโอกาสให้ประชาชนเข้ามามีส่วนร่วมการขับเคลื่อนกระบวนการป้องกันและแก้ไขปัญหาการค้ามนุษย์ภายในชุมชนของตนเอง  โดยให้องค์กรปกครองส่วนท้องถิ่น เป็นหน่วยงานที่มีบทบาทหลักในการขับเคลื่อนงาน การสนับสนุนให้มีอาสาสมัครเฝ้าระวังปัญหา
3) การสร้างเครือข่ายขององค์กรภาคี รัฐควรสนับสนุนให้มีการสร้างเครือข่ายการทำงานระหว่างองค์กรต่างๆที่มีบทบาทหน้าที่เกี่ยวข้องกับการป้องกันและแก้ไขปัญหาการค้ามนุษย์  โดยเน้นให้มีการแลกเปลี่ยนเรียนรู้ร่วมกันในประเด็นของประสบการณ์การทำงาน เพื่อให้สามารถสร้างเวทีการเรียนรู้ร่วมกันและสามารถเติมเต็มกระบวนการเรียนรู้ให้แก่กันได้อีกทางหนึ่ง 
เช่น การจัดให้มีเวทีกลางที่เปิดโอกาสให้องค์กรเครือข่ายด้านนี้มาพบปะพูดคุยกัน อาทิ การจัดงานรวมพลคนต่อต้านการค้ามนุษย์ เป็นต้น
4) การจัดทำระบบฐานข้อมูลที่ทันสมัย และมีรายละเอียดเกี่ยวกับกระบวนการทำงานอย่างเพียงพอ เป็นต้นว่า ข้อมูลด้านอุปทาน อุปสงค์  ข้อมูลด้านกระบวนการและพฤติการณ์ของการค้ามนุษย์ ข้อมูลคดี และบทเรียนจากเหยื่อ หรือผู้เสียหาย 
5) การสร้างกลไกทางกฎหมายทั้งในและระหว่างประเทศ เพื่อป้องกันแก้ไขปัญหา
การค้ามนุษย์ กล่าวคือ ควรมีการออกกฎหมายที่ชัดเจน มีการดำเนินมาตรการทางกฎหมายอย่างจริงจัง  ลดช่องว่างทางข้อกฎหมายที่เอื้อให้คนบางกลุ่มเข้ามาแสวงหาผลประโยชน์จากกระบวนการค้ามนุษย์  

7.5 ข้อเสนอแนะ
7.5.1 ข้อเสนอแนะในการป้องกันและแก้ไขปัญหาการค้ามนุษย์
1)  การจัดทำระบบฐานข้อมูล โดยในแต่ละจังหวัดจำเป็นต้องมีระบบฐานข้อมูล
เกี่ยวกับการค้ามนุษย์ ซึ่งครอบคลุมฐานข้อมูลในเรื่องของสถานการณ์ปัญหาการค้ามนุษย์ในพื้นที่ อาทิ การสำรวจจำนวนสถานบันเทิง อาบอบนวด สปา ร้านคาราโอเกะ โรงงานต่างๆในจังหวัดฯลฯ ซึ่งเป็นสถานที่ที่อาจนำไปสู่การค้ามนุษย์ เพื่อเป็นการเฝ้าระวังปัญหาในพื้นที่ ตลอดจนการเก็บรวบรวมสถิติคดีความต่างๆที่เกี่ยวข้อง มีการขึ้นทะเบียนกลุ่มที่เกี่ยวข้องกับปัญหาการค้ามนุษย์ในพื้นที่ เช่น กลุ่มผู้ที่เคยถูกจับกุมในข้อหานำพา หรือกลุ่มที่มีพฤติกรรมเสี่ยงจะเป็นนักค้ามนุษย์ หรือนายหน้ารูปแบบต่างๆ รวมไปถึงข้อมูลเกี่ยวกับจำนวนกลุ่มคนที่เป็นกลุ่มเสี่ยงที่จะเข้าสู่กระบวนการค้ามนุษย์  อาทิ กลุ่มเด็กสาวที่มีพฤติกรรมไม่เหมาะสม กลุ่มแรงงานที่ลักลอบเมืองอย่างผิดกฎหมาย ทั้งนี้การจัดทำฐานข้อมูลดังกล่าวจะต้องเป็นความรับผิดชอบร่วมกันของหน่วยงาน องค์กรภาคีในระดับจังหวัด และระดับประเทศ 
2) การสร้างเครือข่ายในการทำงานระดับพื้นที่ นอกจากการพัฒนาศักยภาพ
ในการทำงานของทีมสหวิชาชีพ ซึ่งเป็นคณะทำงานในระดับจังหวัดและอำเภอแล้ว ในระดับพื้นที่ ไม่ว่าจะเป็นระดับตำบล ระดับชุมชน/หมู่บ้าน จำเป็นต้องเปิดโอกาสให้ชุมชนเข้ามามีส่วนร่วม อาทิ องค์กรปกครองส่วนท้องถิ่นต่างๆเข้ามามีส่วนร่วมในการป้องกันและแก้ไขปัญหาการค้ามนุษย์แต่ละพื้นที่ รวมทั้งมีการสร้างและพัฒนาศักยภาพของอาสาสมัครจากชุมชน เพื่อทำหน้าที่ในการเฝ้าระวังปัญหาและติดตามสถานการณ์ปัญหาการค้ามนุษย์ในพื้นที่ พร้อมทั้งมีการพัฒนาระบบการคุ้มครองดูแลความปลอดภัยแก่อาสาสมัครและเครือข่ายคณะทำงาน เพื่อสร้างให้เกิดความปลอดภัยในชีวิตและทรัพย์สินของกลุ่มคนทำงาน
3) การให้ความสำคัญกับการพัฒนาศักยภาพและองค์ความรู้เกี่ยวกับการ
ทำงานเพื่อช่วยเหลือเหยื่อการค้ามนุษย์ ตลอดจนการทำงานเพื่อป้องกันและแก้ไขปัญหาการค้ามนุษย์แก่ภาคีองค์กรต่างๆ โดยเฉพาะในทีมสหวิชาชีพ เนื่องจากผลการศึกษาในพื้นที่สะท้อนให้เห็นว่า ความเข้าใจเกี่ยวกับนิยามการค้ามนุษย์ กระบวนการในการทำงานเพื่อช่วยเหลือเหยื่อการค้ามนุษย์ ของทีมสหวิชาชีพยังไม่กระจ่าง และเต็มไปด้วยความสับสนไม่ไปในทิศทางเดียวกัน ซึ่งมีผลโดยตรงต่อการขับเคลื่อนกระบวนการทำงานเพื่อป้องกันและแก้ไขปัญหาการค้ามนุษย์ที่มีประสิทธิภาพ
4)  การจัดให้มี Shelter รองรับเหยื่อการค้ามนุษย์ในแต่ละจังหวัด ทำหน้าที่เป็น
สถานแรกรับเหยื่อจากการค้ามนุษย์ เพื่อกัน/แยกเหยื่อออกจากกระบวนการ โดยที่ Shelter ดังกล่าวจำเป็นต้องมีความพร้อมในเรื่องของการแก้ไข เยียวยาเหยื่อในเบื้องต้น อาทิ มีนักสังคมสงเคราะห์ และนักจิตวิทยาในการให้คำปรึกษา และให้การเยียวยาในเบื้องต้น ทั้งนี้ Shelter แห่งนี้จำเป็นต้องมีสถานที่ทำการของตนเองเป็นการเฉพาะ พร้อมทั้งมีคณะทำงานที่ชัดเจน เป็นระบบ และอาจเป็นสถานพักพิงสำหรับผู้หญิงและเด็กที่เผชิญปัญหาอื่นๆร่วมด้วย ซึ่งหากพิจารณาในลักษณะเช่นนี้ เราจะพบว่า ปัจจุบัน “บ้านพักเด็กและครอบครัว” ในแต่ละจังหวัดทำหน้าที่ดังกล่าวอยู่ ฉะนั้นเพื่อมิให้เป็นการสิ้นเปลืองงบประมาณ และการจัดตั้งหน่วยงานที่ซ้ำซ้อน จำเป็นต้องมีการประสานความร่วมมือในการทำงานกับเหยื่อตามลักษณะของต้นกับบ้านพักเด็กและครอบครัวในแต่ละจังหวัด
5) การให้ความสำคัญกับการทำงานกับกลุ่มแรงงานอพยพต่างชาติให้มาก
ยิ่งขึ้น หน่วยงานราชการของประเทศไทยจำเป็นต้องให้ความสัญกับการทำงานกับกลุ่มแรงงานอพยพมากยิ่งขึ้น เป็นต้นว่า มีการสร้างและพัฒนาระบบการให้ความรู้และข้อมูลต่างๆอย่าเพียงพอกับแรงงานอพยพเหล่านั้น เพื่อให้แรงงานเหล่านี้มีข้อมูลอย่างเพียงพอและเท่าทัน ซึ่งอาจจะป้องกันการตกเป็นเหยื่อของการค้ามนุษย์ได้ เช่น 
- การจัดอบรมเพื่อให้เจ้าหน้าที่ของรัฐได้เรียนรู้ภาษาของแรงงานที่สามารถสื่อสารกับแรงงานได้ โดยตรง 
- การให้ความรู้กับแรงงานเกี่ยวกับสิทธิของแรงงาน 

- การสร้างเครือข่ายการช่วยเหลือกันระหว่างกลุ่มแรงงาน/ผู้อพยพในการแก้ไขปัญหา
- หน่วยงานรัฐทุกหน่วยงานที่เกี่ยวข้องกับแรงงานข้ามชาติต้องมีล่ามที่ได้มาตรฐานและมีความเป็นกลางเชื่อถือได้
- การมีศูนย์เตรียมความพร้อมของแรงงานที่จะเข้ามาทำงานใหม่ และมีการให้ความรู้เบื้องต้นสำหรับการทำงานในประเทศไทย
- อบรมให้ความรู้กับแรงงานในเรื่องสิทธิแรงงานและกฎหมายการจดทะเบียนเป็นแรงงาน
ที่ถูกต้องตามกฎหมาย
- ช่วงการจดทะเบียนควรมีการประชาสัมพันธ์เป็นภาษาของแรงงานด้วย
- นายจ้างควรเป็นผู้ดำเนินการเองในเรื่องการขึ้นทะเบียนแรงงานและรับสมัครแรงงานเข้าทำงาน โดยให้แรงงานเป็นผู้มาสมัครด้วยตนเอง โดยมีการประกาศเป็นภาษาของแรงงาน และควรมีล่ามประจำโรงงาน 
6)  การให้ความสำคัญกับการสร้างเครือข่ายความร่วมมือในการทำงานกับ
องค์กรพัฒนาเอกชน (NGOs) ในพื้นที่ เนื่องจากกลุ่มองค์กรพัฒนาเอกชนเหล่านี้มีศักยภาพในการทำงานเชิงรุกถึงปัญหาได้ค่อนข้างดี เนื่องจากมีเป้าหมายในการทำงานที่ชัดเจน เฉพาะเรื่อง ไม่ต้องแบกรับภาระหน้าที่หลากหลายเช่นหน่วยงานราชการ ฉะนั้นการสร้างภาคีความร่วมมือในการทำงานร่วมกับองค์กรพัฒนาเอกชน จึงสามารถเติมเต็มกระบวนการทำงานของหน่วยงานภาครัฐได้เป็นอย่างดี
7)  การเข้มงวดในการบังคับใช้มาตรการทางกฏหมาย ได้แก่
-  มีมาตรการในการเอาผิดนายหน้าและนายจ้างที่ละเลยการจดทะเบียนแรงงานที่ถูกต้อง - การแก้ไขกฎหมายการจดทะเบียนแรงงานสามารถตรวจสอบได้ และแรงงานสามารถ
ดำเนินการ ได้ด้วยตนเอง (ทำให้ง่ายขึ้นเพื่อตัดช่องทางการหากินของนายหน้า) 

- ปรับกฎหมายเกี่ยวกับแรงงานต่างด้าวที่มีระยะยาวแทนนโยบายแบบปีต่อปี
- กฎหมายในการเอาผิดกับนายจ้างหากละเลยการขึ้นทะเบียนแรงงานหรือการละเมิดสิทธิแรงงาน ต้องมีบทลงโทษที่หนักมากขึ้น และปฏิบัติได้จริง 
- ออกกฎหมายจับกุมผู้ตั้งตนเป็นนายหน้าจัดหางานผิดกฎหมาย การทำเอกสารปลอมให้กับแรงงาน ทั้งคนไทยและคนต่างชาติ
- ออกกฎหมายลงโทษคนที่ร่วมมือกับนายหน้าโดยการเอาผิดอย่างหนัก รวมถึงผู้ประกอบการด้วยที่มักเอาเปรียบแรงงาน
- มีมาตรการในการลงโทษหากมีการยึดใบอนุญาตทำงานของแรงงานถือว่านายจ้างและนายหน้าทำผิดกฎหมาย
8) สร้างความเข้าใจในการแก้ไขปัญหาการค้ามนุษย์กับประชาชน และ
สร้างทัศนคติที่ดีในการ ดูแลแรงงานข้ามชาติในฐานะที่เป็นเพื่อนมนุษย์ รวมทั้งการเคารพผู้หญิงในฐานะมนุษย์มิใช่การมองในฐานะวัตถุทางเพศที่มีไว้ตอบสนองความต้องการของผู้ชายเพียงเท่านั้น

7.5.2 ข้อเสนอแนะในการศึกษาวิจัยครั้งต่อไป
1) การวิจัยในครั้งนี้ให้ความสำคัญหรือมีจุดเน้นไปที่การศึกษากระบวนการเข้าสู่
การค้ามนุษย์ใน 2 รูปแบบหลัก คือ การค้ามนุษย์ในรูปแบบการค้าประเวณีหรือการเข้าสู่การขายบริการในธุรกิจเพศพาณิชย์ และการค้ามนุษย์ในรูปแบบการค้าแรงงาน/การบังคับใช้แรงงานเยี่ยงทาส อย่างไรก็ตามจากการศึกษาพบว่า การค้ามนุษย์ในปัจจุบันได้เปลี่ยนรูปแบบและทำให้เกิดการค้ามนุษย์ในรูปแบบที่หลากหลายยิ่งขึ้น ไม่ว่าจะเป็นการค้ามนุษย์ในรูปแบบของการบังคับขอทาน การตัดชิ้นส่วนอวัยวะ การรับจ้างแต่งงาน หรือการรับเป็นบุตรบุญธรรม ซึ่งเป็นรูปแบบใหม่ๆของการค้ามนุษย์ที่พัฒนาขึ้น ฉะนั้นการศึกษาเชิงลึกถึงการค้ามนุษย์ในรูปแบบใหม่ๆเหล่านี้ ก็จะทำให้เรามีองค์ความรู้ที่เท่าทันกระบวนการของนักค้ามนุษย์หรือองค์กรอาชญากรรมข้ามชาติที่เกี่ยวข้องกับการค้ามนุษย์ได้ อันมีผลโดยตรงต่อความสามารถในการสร้างและพัฒนาแนวทางในการป้องกันปัญหาการค้ามนุษย์ที่เกิดขึ้นในปัจจุบันและอนาคตได้อย่างทันท่วงที
2) ในการศึกษาครั้งนี้เน้นการทำความเข้าใจปัญหาการค้ามนุษย์ในภาพรวม ซึ่งอาจ
ทำให้ขาดรายละเอียดในการอธิบายปรากฏการณ์อย่างลึกซึ้งในบางแง่มุม ฉะนั้นเพื่อเติมเต็มการศึกษาวิจัยในครั้งนี้ การศึกษาแบบเจาะลึกในชุมชน/พื้นที่ใดหนึ่งอย่างลึกซึ้งถึงรูปแบบหรือลักษณะใดหนึ่งของสถานการณ์ปัญหาและผลกระทบที่เกิดขึ้น  รวมทั้งมีการทดลองสร้างโครงการ / กิจกรรมในการแก้ไขปัญหานี้อย่างจริงจัง   เพื่อนำไปสู่ผลในทางปฏิบัติในเชิงป้องกันและแก้ไขปัญหาการค้ามนุษย์ในพื้นที่ในลักษณะของการวิจัยเชิงปฏิบัติการแบบมีส่วนร่วม (Participatory Action Research)

       3) ในการวิจัยครั้งต่อไป หากมีการศึกษาปัญหานี้จากมุมมองของนายจ้าง หรืออดีตนักค้ามนุษย์ รวมทั้งผู้ที่ควรอยู่ในกระบวนการค้ามนุษย์ จะทำให้ได้องค์ความรู้ที่เติมเต็มความเข้าใจได้อย่างรอบด้านมากยิ่งขึ้น















